Fees van Mozart in Bfn | Netwerk24
Deur Elretha Britz 11 April 2021 20:48
Aangesien Covid-19-maatreëls steeds teaterkonserte finansieel onmoontlik maak, sal die konsert op 17 April weer in die Botaniese Tuin in Bloemfontein gehou word.
'n Blik op een van die FSSO se konserte verlede jaar in Bloemfontein se Botaniese tuin. Foto: Verskaf
Maar die keer tree die orkes twee keer op die dag op om soveel musiekliefhebbers as moontlik te akkommodeer en hulle boonop die keuse van 'n middag- of 'n aandkonsert te gee.
Alexander Fokkens, wat die konsert dirigeer, het op arias uit twee Mozart-operas besluit, Don Giovanni en Le nozze di Figaro.
Daarby verskyn Le nozze di Figaro onder die toptien op die Operabase-lys van operas wat wêreldwyd die meeste opgevoer word sedert die laat 18de eeu.
Die arias wat gehoor sal word, sal bekend gemaak word sodra bevestiging van die soliste verkry is.
Mozart se Simfonie nr. 29 in A majeur, wat saam met Simfonie nr. 25 as die beste onder sy vroeë simfonieë uitgesonder word, is die ruggraat van die konsert.
Dit is alombekend dat Mozart pragtige melodieë geskryf het en dit is presies waaruit die program bestaan.
Volgens Fokkens het die FSSO se tuinkonserte verlede jaar vinnig uitverkoop. Die bestuur beloof gereelde optredes vanjaar met nakoming van die Covid-19-maat­reëls so lank as wat dit nodig is.
Maskers is verpligtend vir die tuinkonserte en geen kos en drinkgoed word in die konsertarea toegelaat nie.
17 April om 15:30 vir 16:00 en 18:00 vir 18:30. Die kaartjies kos R75 wat toegang tot die Botaniese Tuin insluit.